**OBRAZLOŽENJE OPĆEG DIJELA PRIJEDLOGA PLANA PRORAČUNA ZA 2023. GODINU**

**I PROJEKCIJA ZA 2024. I 2025. GODINU**

**1. PRAVNI OSNOV**

U skladu s odredbama članka 42. Zakona o proračunu („Narodne novine, broj 144/2021) predstavničko tijelo donosi proračun na razini skupine ekonomske klasifikacije do kraja tekuće godine, u roku koji omogućuje primjenu proračuna od 01. siječnja godine za koju se donosi proračun.

Odredbama članka 28. istog Zakona propisano je da se proračun sastoji od plana za proračunsku godinu i projekcija za sljedeće dvije godine, a sadrži financijske planove proračunskih korisnika prikazane kroz opći i posebni dio i obrazloženje proračuna. Financijski planovi proračunskih korisnika odnose se i na financijske planove upravnih tijela jedinica lokalne i područne (regionalne) samouprave.

Opći dio proračuna sadrži:

- sažetak Računa prihoda i rashoda i Račun financiranja

- Račun prihoda i rashoda i Račun financiranja

Posebni dio proračuna sastoji se od plana rashoda i izdataka iskazanih po organizacijskoj klasifikaciji, izvorima financiranja i ekonomskoj klasifikaciji, raspoređenih u programe koji se sastoje od aktivnosti i projekata.

Obrazloženje proračunaj sastoji se od obrazloženja općeg dijela proračuna i obrazloženja posebnog dijela proračuna.

**1.1. UVOD**

Vlada Republike Hrvatske usvojila je Program konvergencije Republike Hrvatske za razdoblje 2023-2025. godine, u travnju 2022. godine. Na temelju Programa konvergencije Vlada je u lipnju 2022. godine donijela Odluku o proračunskom okviru za razdoblje 2023.-2025.godine. Temeljem donesenih akata Ministarstvo financija izradilo je uputu za izradu državnog proračuna i proračuna jedinica lokalne i područne (regionalne) samouprave.

Upute za izradu proračuna jedinica lokalne i područne (regionalne) samouprave za razdoblje 2023.-2025. dostavljene su Gradu 08. rujna 2022. godine na temelju kojih je upravno tijelo za proračun i financije, izradilo svoje upute za izradu financijskog plana za 2023.-2024. godine. Izrađene Upute dostavljene su svim proračunskim korisnicima na postupanje.

Uputom je obuhvaćena nova metodologija izrade proračuna koja se temelji na primjeni novog Zakona o proračuna („Narodne novine“, broj 144/21) koji je stupio na snagu 01.01.2021.godine. Novost kod predlaganja i donošenja proračuna i financijskih planova da je planovi usvajaju na razini ekonomske klasifikacije čime se dobilo na fleksibilnosti u izvršavanju i postizanju ciljeva. Nadalje, rashodi po funkcijskoj klasifikaciji iskazuju se u općem dijelu proračuna u Računu prihoda i rashoda, a izrada višegodišnjeg plana uravnoteženja postaje zakonska obveza. Čelnik proračunskog korisnika prije dostave prijedloga financijskog plana nadležnom upravnom tijelu, prijedlog financijskog plana obvezan je uputiti upravljačkom tijelu na usvajanje. Obrazloženje postaje sastavni dio proračuna kako na državnoj tako i na razini jedinica lokalne i područne (regionalne) samouprave. Predlaganje amandmana na predloženi proračun detaljnije je uređeno na način da povećanje predloženih rashoda moguće pod uvjetom da se istodobno predloži smanjenje drugih rashoda u istom iznosu i unutar istih izvora financiranja u posebnom dijelu proračuna. Transparentnost proračuna detaljnije je uređena odredbama članka 44. novog Zakona kojim je propisana obveza objave dokumenata i informacija o trošenju sredstava.

Grad Novska je i ove godine izradio Upitnik za građane kako bih ih uključio u proces izrade proračuna, a putem mrežne stranice Grada Nacrt Prijedloga Proračuna upućen je na javno savjetovanje. Nakon usvajanja proračuna, izradit će se knjižica *Proračun u malom*, a sam akt, tj. proračun će biti objavljen na mrežnim stranicama Grada.

**2. OBRAZLOŽENJE PRIHODA I PRIMITAKA, RASHODA I IZDATAKA**

**2.2. RAČUN PRIHODA I RASHODA**

Prema Računu prihoda i rashoda prihodi poslovanja planirani su s iznosom od 9.969.498,17€ prihodi od prodaje nefinancijske imovine sa 755.394,87 €, dok su istovremeno rashodi poslovanja planirani u iznosu od 7.628.581,73 €, rashodi za nabavu nefinancijske imovine sa 3.776.642,12 €. Primici od financijske imovine i zaduživanja planirani su u iznosu od 1.061.782,47 €, dok su izdaci za financijsku imovinu i otplate zajmova predviđeni s iznosom od 484.836,41 €. Raspoloživa sredstva iz prethodnih godina planirana su u iznosu od 103.387,75 €.

Dakle, ukupni prihodi i primici iznose 11.786.675,51 € što uvećano za višak prihoda u iznosu od 103.387,75 € čini ukupan iznos proračun od 11.890.063,26 €.

Razvrstavanjem plana prihoda proračuna po izvoru financiranja, prihodi proračuna imaju sljedeću strukturu:

* Opći prihodi i primici – 3.681.140 €
* Prihodi za posebne namjene – 1.487.847 €
* Prihodi pomoći iz drugih proračuna – 4.491.170 €
* Vlastiti prihodi proračunskih korisnika – 310.005 €
* Prihodi od prodaje ili zamjene imovine - 672.440 €
* Donacije – 82.289 €
* Namjenski primici – 1.061.783 €

Prema navedenom, u strukturi prihoda proračuna najveći su prihodi pomoći koji čine 38 % proračuna i opći prihodi i primici s 31 %.

**2.2.1. Prihodi poslovanja**

*Prihodi poslovanja* planirani su u iznosu od 9.969.498,17 €, što je u odnosu na tekući plan manje za 2.094.352,29 € ili za 16 %. U odnosu na ostvarenje 2021. godine prihodi poslovanja su veći za 1.754.386,30 € ili 21 %.

U strukturi prihoda poslovanja planirani su prihodi pomoći s iznosom od 4.508.713 €, prihodi od poreza s iznosom od 2.226.691 €, prihodi od upravnih i administrativnih pristojbi 1.675.450 € kn, prihodi od imovine s planom od 1.393.258 €, prihodi od prodaje proizvoda i robe sa 161.405 € i prihodi od kazni 3.982 €.

*Prihodi od poreza* planirani su u iznosu od 2.226.691 €, što je u odnosu na tekući plan više za 28.801 € ili za 1 %. U odnosu na ostvarenje 2021. godine prihodi poslovanja su veći za 610.409 € ili 38 %.

*Prihode od poreza* čine prihodi od poreza na dohodak s iznosom od 2.057.204 €, prihodi od poreza na promet nekretnina ili povremeni porez na imovinu u iznosu od 128.741 €, gradski porezi sa 14.201 € i decentralizirana sredstva iz dodatnog udjela u porezu na dohodak s 26.545 €.

*Pomoći iz inozemstva i od subjekata unutar općeg proračuna* čine prihodi pomoći na ime fiskalnog izravnanja s iznosom od 2.335.921,43 €, prihodi pomoći za projekte naših proračunskih korisnika u iznosu od 135.648 €, pomoći na ime decentraliziranih sredstava 222.974,32 €, pomoći za kapitalne projekte koje provodi Grad 1.814.169,09 € kn.

*Prihodi od imovine* planirani su u iznosu od 1.393.257,68 €, a čine ih prihodi od zakupa i zakupa bez naknade u iznosu od 46.453 €, prihodi rudne rente 1.128.144€, naknade za koncesije 5.840 €, prihodi od zakupa nekretnina u vlasništvu Grada 119.451€, prihodi od zakupa poljoprivrednog zemljišta 92.906€ .

*Prihodi od upravnih i administrativnih pristojbi* planirani su s 1.675.451,14€, a odnose se na prihode komunalne naknade s iznosom od 796.337 €, komunalnog doprinosa sa 26.545 €, naknade za zadržavanje nezakonito izgrađenih zgrada 1.991€, doprinosa za šume s 464.530€, otkup kuća na području posebne državne skrbi 1.991€, prihodi na ime prava puta 57.867€, povrat stipendija 26.545 €, prihodi od prodaje državnih biljega 2.655€, prihodi naših proračunskih korisnika 278.662 € (participacija roditelja za smještaj djece u vrtićima, edukacije Pučkog otvorenog učilišta, članarine…)…

*Prihodi od prodaje proizvoda i robe* planirani su sa 161.405€, a odnose se na prihode koji se uplaćuju u proračun od strane Hrvatskih voda za vođenja postupaka razreza i naplate naknade za uređenje voda, u iznosu od 45.783€, prihode Pučkog otvorenog učilišta za najam poslovnog prostora i prodaju kino ulaznica u iznosu od 11.281€, prihode Dječjeg vrtića za isporuku viška električne energije 664€ te vlastite prihode Javne vatrogasne postrojbe 21.256€.

**2.2.2. Prihodi od prodaje nefinancijske imovine**

*Prihodi od prodaje nefinancijske imovine* planirani su u iznosu od 755.392 € što je u odnosu na postojeći plan smanjenje za 42 % ili 571.990 €. U odnosu na ostvarenje 2021. godine, prihodi su povećani za 383.745 €.

*Prihode od prodaje nefinancijske* imovine čine prihodi od prodaje zemljišta u iznosu od 752.074 €. Planirana sredstva prodaje zemljišta odnose se na prodaju zemljišta u zoni 672.440 €. U ovoj skupini prihoda, evidentiraju se prihodi od prodaje državnog poljoprivrednog zemljišta s planom od 79.634 €. Prihodi od prodaje proizvedene dugotrajne imovine u iznosu od 3.317 € odnose se na prihode od otkupa stanarskog prava.

**2.2.3. Rashodi poslovanja**

*Rashodi poslovanja* planirani su s iznosom od 7.628.582 € što je smanjenje u odnosu na postojeći plan za 7 %. Struktura rashoda poslovanja je sljedeća:

* Rashodi za zaposlene – 2.305.320 €
* Materijalni rashodi – 3.056.160 €
* Financijski rashodi – 34.160 €
* Subvencije – 213.684 €
* Pomoći dane u inozemstvo i unutar općeg proračuna – 601.287 €
* Naknade građanima i kućanstvima – 301.944 €
* Ostali rashodi – 1.116.026 €

*Rashodi za zaposlene* obuhvaćaju rashode bruto plaća s doprinosima na plaću te materijalna prava zaposlenih. Ovim planom planirana sredstva za plaće i materijalna prava zaposlenih u upravi iznose 833.681,88 € od toga 17.106,12 € odnosi se na program zapošljavanja – javni radovi i 185.038,15€ za plaće programa Zaželi. Rashodi za plaće i materijalna prava proračunskih korisnika iznosi 1.471.638,17€. U ukupnoj masi rashoda za zaposlene, s 425.119 € financirat će se rashodi iz sredstava pomoći.

*Materijalni rashodi* planirani su s iznosom od 3.056.159,86 €. Kao i obično, u strukturi materijalnih rashoda najveći udio pripada rashodima za usluge s iznosom od 1.655.903 €. Rashodi za materijal i energiju planirani su s 928.130,16 €, ostali nespomenuti rashodi poslovanja s 307.600,06 €, naknade troškova zaposlenima s 164.063 € i naknade troškova osobama izvan radnog odnosa s 465 €. 46 % rashoda za usluge se odnosi na usluge održavanja objekata i uređaja komunalne infrastrukture (održavanje javnih površina, nerazvrstanih cesta, javne rasvjete i zimska službe). Osim tih rashoda za usluge, planirani su rashodi za usluge koji obuhvaćaju usluge sanitarne zaštite s iznosom od 39.021 €, veterinarske usluge s planom od 3.318 €, usluge redovnog održavanja opreme i uređaja 6.370 €, komunalne usluge za objekte u vlasništvu Grada 20.176 €, usluge telefona 11.945 €, usluge objave oglasa 2.654€, poštarina 25.217€ …

*Financijski rashodi* s planom od 34.160 € najvećim dijelom se odnose na rashode kamata po kreditnim zaduženjima. Planirana su sredstva za podmirivanje obveza redovnih kamata postojećeg kredita u iznosu od 23.558 € kn. Ostali financijski rashodi u skupini financijskih rashoda iznose 10.602€ i odnose se na bankarske usluge 6.988 €, zatezne kamate itd.

*Rashodi subvencija* planirani su s 213.684 € i u cijelosti se mogu pratiti u posebnom dijelu proračuna u programu *Gospodarstvo*. Sredstva su planirana za poticaje razvoja malog i srednjeg poduzetništva 53.0189,12 €, sufinanciranje poduzetnika početnika 19.908,42 €, poduzetnika u gaming industriji 53.089,12 € subvencije u poljoprivredi 53.089,12 €, kao i subvencija kamatne stope 34.507,93 €.

*Rashodi pomoći dane u inozemstvo i unutar općeg proračuna* planirani su s 601.287,40 €. Najvećim dijelom rashodi se odnose na sredstva pomoći proračunskom i izvanproračunskom korisniku drugog proračuna. Sredstva su namijenjena za sufinanciranje aglomeracije, 172.539,65 € doznačit će se Hrvatskim vodama, 132.722,81 € ŽUC-u za cestu D47-Kozarice. U ovoj skupini rashoda pomoći planirana su sredstva za sufinanciranje prehrane djece u školama s područja Grada u iznosu od 26.545 €, za sufinanciranje programa škola 42.471,29 €, povećani zdravstveni standard 6.636,14 €, sufinanciranje rada Dnevnog centra za starije u Novskoj sa 132.723 €, sufinanciranje linijskog prijevoza na području SMŽ-a za Grad Novsku s iznosom od 72.997,54 €.

*Naknade građanima i kućanstvima* obuhvaćaju rashode pomoći građanima s iznosom od 301.944,39 €.

Sredstva su namijenjena za stipendije u iznosu od 86.270 €, pomoći za novorođeno dijete 15.930 €, program socijalne skrbi 37.162 €, dodatak na mirovinu 39.817 €.

*Ostali rashodi konta 38*, u skupini rashoda poslovanja planirani su u iznosu od 1.116.026 €. U ovoj skupini rashoda planirani su rashodi tekućih i kapitalnih pomoći neprofitnim organizacijama s iznosom od 1.003.212 €, kapitalne pomoći sa 104.851,01 €, izvanredni rashodi sa 7.963,37 €. Sredstva tekućih i kapitalnih pomoći neprofitnim organizacijama planirana su financiranje projekata udruga i ustanova s područja grada, a najvećim dijelom obuhvaćaju programe:

* Razvoj civilnog društva – 137.368,11 €
* Javne potrebe u kulturi – 59.725,26 €
* Provedba mjera obiteljske i populacijske politike – 15.926,74 €
* Razvoj sporta i rekreacije – 295.865,69 €
* Organiziranje i provođenje zaštite i spašavanja – 56.407,19 €
* Poticanje rada potporne institucije – 199.084,21 €
* Poticanje razvoja turizma – 130.134,70 €

Sredstva kapitalnih pomoći doznačit će se Vodovodu Novska d.o.o u iznosu od 450.000,00 kn, i to za: aglomeraciju 6.636,14€, kanalizaciju Brestača-Nova Subocka (izrada kućnih priključaka) 39.816,84 €, proširenje vodovodne mreže 13.272,28 €, izgradnju fotoelektrane za uređaj za pročišćavanje otpadnih voda u Subockoj 5.308,91 € te za nastavak aglomeracije Rajić-Borovac 26.544,56 €.

**2.2.4. Rashodi za nabavu nefinancijske imovine**

*Rashodi za nabavu nefinancijske imovine* planirani su sa 3.776.642,12 €, što je u odnosu na postojeći plan smanjenje za 25 %. Rashodi su planirani za kupnju materijalne i nematerijalne imovine (zemljišta, licence) u iznosu od 128.873,84 €, nabavu opreme 244.589,55 € (prijevozna sredstva 19.908,42 €,nabavu knjiga 16.192,17 €, prostorno-plansku dokumentaciju 22.363,79 €…) te ulaganja u nefinancijsku imovinu 3.403.178,73 €.

Dodatna ulaganja na nefinancijskoj imovini čine rashodi investicijskih ulaganja:

* Rekonstrukcija i dogradnja hotela Knopp – 965.591,62 €
* Kulturni centar za mlade u Jazavici – 6.636,14 €
* Dom za starije u Novskoj – 33.180,70 €
* Akcelerator ruralnog turizma – 110.823,54 €
* Centar cjeloživotnog obrazovanja – 33.180,70 €
* Izgradnja dječjeg vrtića u Novskoj – 1.141.416,15 €
* Ulaganja u Poduzetničku zonu Novska – 250.182,50 €
* Mrtvačnica u Brestači – 26.544,56 €
* Nogostup Novska-Bročice – 398.168,43 €
* Solarna elektrana u Poduzetničkoj zoni - 25.880,95 €
* Uređenje dječjih igrališta – 33.180,70 €
* Modernizacija javne rasvjete – 93.320,73 €
* Pristupna prometnica hotela Knopp – 59.061,65 €
* Rekonstrukcija ulica Samar brdo u Novskoj – 72.997,54 €…

**2.3. RAČUN ZADUŽIVANJA/FINANCIRANJA**

Prema Računu zaduživanja/financiranja, planirani su primici od financijske imovine i zaduživanja u iznosu od 1.061.782,47 €. Sredstva su planirana za realizaciju odobrenog kredita, i to za rekonstrukciju i dogradnju hotela Knopp. Izdaci za financijsku imovinu i otplatu zajmova planirani su s 484.836,41 €, a obuhvaćaju izdatke za otplatu glavnice za postojeće kredite u iznosu od 245.935,36 €, otplatu kratkoročnog kredita (minus na računu) 39.816,84 € i 199.084,21 € planiranih sredstava za povrat beskamatnog zajma koji je odobren u paketu mjera Vlade Republike Hrvatske kao pomoći lokalnim samoupravama u uvjetima korona krize i povrate poreza na dohodak po godišnjim prijavama.

**2.4. RASPOLOŽIVA SREDSTVA IZ PRETHODNE GODINE**

U skladu s Uputama Ministarstva financija propisana je obveza uključivanja projiciranog viška/manjka prihoda iz prethodne godine. Proračunski korisnici su prema raspoloživim informacija projicirali da će 2022. godinu završiti s viškom prihoda te je planiran rezultat poslovanja u ukupnom iznosu od 10.481,78 €, dok je Grad (bez proračunskih korisnika) predvidio višak prihoda u iznosu od 92.905,97€ što u konačnici iznosi 103.387,75€.

Gradsko vijeće je na 11. sjednici održanoj 20. srpnja 2022. godine donijelo Odluku o rasporedu rezultata poslovanja i pokriću manjka proračuna za 2021. godinu prema kojoj će se višak/manjak utvrđen po kategorijama pokriti u 2022. godini. Prema dostupnim informacijama u trenutku izrade Prijedloga proračuna za 2023. godinu, predviđeno je da će rezultat poslovanja na kraju 2022. godine iznositi 103.387,75 €.